สังคมข่าวหุ้น
*ตลาดหุ้นไทยไปต่อไม่ไหว ช่วงเช้าของวันพุธที่ผ่านมา เปิดกระโดดให้รายย่อยดีใจเล่น ๆ โถมกันเข้าซื้อ หลังจากนั้นครึ่งชั่วโมง ดัชนีดิ่งพสุธา ลงมาอยู่ในแดนลบ แล้วก็อยู่แบบนั้นทั้งวัน จนมาปิดตลาดร่วง 9.91 จุด ปิด 1,532.71 จุด เปลี่ยนแปลง -0.64% มูลค่าการซื้อขายกว่า 99,756 ล้านบาท ต่างชาติกระหน่ำขายออกอีก 3,198 ล้านบาท ส่วน “พี่กอง” หรือกองทุนต่าง ๆ ยังซื้ออยู่นะ 805 ล้านบาท แนวโน้มวันนี้ ดัชนีอาจดีดขึ้นได้ เพราะวันก่อนไม่หลุด 1,530 จุด แต่ก็ต้องดูตัวเลขยอดผู้ติดเชื้อและหายป่วยกลับบ้านล่าสุดด้วย
12 ส.ค. 2564

*ตลาดหุ้นไทยไปต่อไม่ไหว ช่วงเช้าของวันพุธที่ผ่านมา เปิดกระโดดให้รายย่อยดีใจเล่น ๆ โถมกันเข้าซื้อ หลังจากนั้นครึ่งชั่วโมง ดัชนีดิ่งพสุธา ลงมาอยู่ในแดนลบ แล้วก็อยู่แบบนั้นทั้งวัน จนมาปิดตลาดร่วง 9.91 จุด ปิด 1,532.71 จุด เปลี่ยนแปลง -0.64% มูลค่าการซื้อขายกว่า 99,756 ล้านบาท ต่างชาติกระหน่ำขายออกอีก 3,198 ล้านบาท ส่วน “พี่กอง” หรือกองทุนต่าง ๆ ยังซื้ออยู่นะ 805 ล้านบาท แนวโน้มวันนี้ ดัชนีอาจดีดขึ้นได้ เพราะวันก่อนไม่หลุด 1,530 จุด แต่ก็ต้องดูตัวเลขยอดผู้ติดเชื้อและหายป่วยกลับบ้านล่าสุดด้วย
*กลุ่มไฟแนนซ์ พากันดิ่งเหว MTC SAWAD TIDLOR KTC และ MICRO หลังจากหวั่นกันว่า ผลประกอบการของหุ้นที่ยังไม่แจ้งงวดไตรมาส 2/2564 กำไรอาจไม่มาตามนัด หรือหุ้นตัวไหนที่ประกาศแล้ว ก็กังวลว่า งวดไตรมาส 3/2564 จะออกมาต่ำกว่าคาดการณ์จากปัญหาหนี้เสีย สินเชื่อไม่เข้าเป้า เพราะสถานการณ์โควิด-19 ยังไม่ดีขึ้น เลยต้องชิ่งกันไว้ก่อน ผสมกับเกิดแพนิกด้วย
*บัตรกรุงไทย KTC ของ ระเฑียร ศรีมงคล ราคาร่วงหลุด 60.00 บาท ปิด 58.00 บาท วันนี้มีโอกาสดีดกลับเป็นเทคนิเคิลรีบาวด์ได้ แต่จะกลับมายืนเหนือ 60.00 บาทอีกครั้งได้หรือเปล่านั้น อาจต้องลุ้นหนักหน่อย เพราะจากเดิมเป็นแนวรับ พอมาตอนนี้พลิกกลับเป็นแนวต้านซะแล้ว นักลงทุนรายกลาง ถึงยาว น่าจะพอเข้าทยอยสะสมได้ หากเชื่อมือพี่หมอระเฑียร เพราะเจ้าตัวเองยังยืนยันว่า กำไรปีนี้ดีกว่าปี 2563 แน่นอน
*แลนด์ แอนด์ เฮ้าส์ หรือ LH แจ้งผลประกอบการงวดไตรมาส 2/2564 กำไร 1,870 ล้านบาท เพิ่มขึ้นจากงวดเดียวกันปีก่อน 34% พร้อมปันผลระหว่างกาล 0.25 บาทต่อหุ้น ขึ้น XD วันที่ 23 ส.ค.นี้ คิดเป็นผลตอบแทนเงินปันผลเฉพาะงวดนี้กว่า 3.1% จากราคาปิดล่าสุด 7.90 บาท ถือว่าค่อนข้างมากอยู่นะ แต่หากใครเล่นหุ้น LH บ่อย ๆ จะรู้ว่า ราคาไม่ค่อยวิ่ง แม้กระทั่งช่วงขึ้น XD ราคาบางครั้งก็ไม่ลง ทรง ๆ อยู่แบบนั้น น่าจะเหมาะกับนักลงทุนที่ชอบเงินปันผลสวย และราคาหุ้นไม่เหวี่ยงมาก แต่หากใครชอบแบบส่วนต่างราคา เหวี่ยงแรง ๆ เร้าใจ ก็น่าจะเข้าผิดหุ้นแล้วล่ะ
*กลุ่มเจมาร์ท JMART ที่ประกอบด้วย JMT SINGER และ J กำไรต่างมาตามนัด และดีกว่าคาด แต่ราคาหุ้นกลับย่อลง น่าจะมาจากแรงขายทำกำไร เพราะบางตัวราคาได้ขยับขึ้นมาก่อนหน้านี้แล้ว ยกเว้นหุ้นแม่ JMART ที่ราคายังย่อลงต่อเนื่อง แต่ไม่น่าหลุด 30.00 บาท ราคาที่อยู่ราว 31.00-32.00 บาท เป็นจังหวะทยอยสะสม ส่วนวันนี้ JMART–W5 เริ่มเข้าเทรด ราคาใช้สิทธิ 70.00 บาท ส่วนราคาเปิดจากการคำนวณ น่าจะอยู่ระหว่าง 7-9 บาท หรืออาจบวกได้มากกว่านี้นิดหน่อย
*บมจ.ฐิติกร TK ของกลุ่มตระกูล “พรประภา” ฟอร์มเริ่มกลับมาล่ะ ล่าสุด ไตรมาส 2/264 กำไรสุทธิเพิ่ม 142.6% หรือจาก 48.8 ล้านบาท เป็น 118.4 ล้านบาท ส่งผลครึ่งปีแรกกำไรสุทธิ 215.9 ล้านบาท เพิ่มขึ้น 51.1% หรือจาก 142.8 ล้านบาท ส่วนแผนงานตอนนี้ยังวางกลยุทธ์แบบระมัดระวังการปล่อยสินเชื่อ ด้านสภาพคล่องเห็นว่าสูงสุดเป็นประวัติการณ์มีเงินสดและเงินฝากธนาคารรวม 2,335 ล้านบาท
*บมจ.บริหารสินทรัพย์ กรุงเทพพาณิชย์ หรือ BAM ราคาหลุดลงไปต่ำกว่า IPO ที่ 17.50 บาท และยังกลับขึ้นมาไม่ได้ ล่าสุดปิด 17.20 บาท แม้ว่าจะโชว์กำไรงวดไตรมาส 2 จะออกมาดีกว่าคาดการณ์ หรือ มีกำไร 790 ล้านบาท เพิ่มขึ้น 624% จากช่วงเดียวกันปีก่อน และทำให้ผลดำเนินงาน 6 เดือนแรกของปี นี้มีกำไรสุทธิ 1,037.26 ล้านบาท เพิ่มขึ้น 34% เดี๋ยวคงต้องรอดูงวดไตรมาส 3 และ 4 ของปีนี้ ว่าสถานการณ์เรื่องการประมูลฯ จะดีขึ้นหรือไม่ และส่งผลต่อรายได้ และกำไรของ BAM ยังไงบ้าง
*บมจ.กรุงเทพประกันชีวิต BLA ไตรมาส 2/2564 มีกำไรสุทธิ 751 ล้านบาท เพิ่มขึ้นจากช่วงเดียวกันของปีก่อน 19.1% เบี้ยประกันภัยรับรวม 8,013 ล้านบาท เพิ่มขึ้น 17% จากช่วงเดียวกันของปีก่อน ส่วน 6 เดือนแรกของปีนี้ มีเบี้ยประกันภัยรับรวม 18,002 ล้านบาท และ 6 เดือนแรกปีนี้ มีกำไรสุทธิ 1,741 ล้านบาท เพิ่มขึ้น 102.1%